ECLI:NL:GHAMS:2019:453 Volledige tekst uitspraak
Gerechtshof Amsterdam, 19-02-2019 / 200.231.027/01 Bongumusa Makhathini, voorsitter van die SAUK-raad, het al in November verlede jaar aan die parlement se staande komitee oor openbare rekeninge (Skoor) erken die SAUK se Dag Zero breek in Maart 2019 aan.
“Ons is basies insolvent. Die SAUK sal teen Maart (2019) ineenstort,” het Makhathini aan Skoor gesê. “Ons het R600 miljoen per maand nodig om ons verpligtinge na te kom. Ons het ’n staatswaarborg van R3 miljard nodig om ons skuld af te betaal.” Ja, en steeds is die kalf in die put én ’n kritieke verkiesing vir die ANC lê voor.
Nadat vroeër by die SAUK met ’n afleggings­proses begin is om koste te bespaar, is dit gou gedwarsboom deur Stella Ndabeni-Abrahams, minister van kommunikasie. Die einste minister wat nou nóg geld vir die SAUK beloof.
Terwyl dit duidelik die belastingbetalers en lisensiegeldbetalers is wat maar weer gaan moet hoes, mag daar géén twyfel bestaan oor hoe ons tot op dié punt gekom het nie.
Wanbestuur, lankal standaardpraktyk by die uitsaaier, het aansienlik vererger onder Hlaudi Mo­tsoeneng as die matrieklose bedryfshoof en een van die Zuptas se hoofpropagandiste.
Dis die man onder wie die SAUK ’n verlies van R400 miljoen gely het te midde van salarisverhogings van sowat 1 000% wat hy aan homself toegeken het. Die man wat nooit aangestel moes gewees het nie, maar in ’n hofstryd, óók op belasting­betalersonkoste, aan sy pos bly klou het.
Oor sy enorme salaris van R3,8 miljoen het Mo­tsoeneng gesê “hy verdien elke sent”, terwyl hy nie gepla is oor die enorme verlies nie “omdat die SAUK nie veronderstel is om wins te maak nie”.
Die feit is die krisis is te wyte aan chroniese wanbestuur en daar kan beslis nie nou van Jan en San Alleman verwag word om maar weer, sonder beduidende herskikking, hand in die sak te steek nie.
Omskep eerder die SAUK in ’n uitsaaier wat sy sout werd is en die sakemodel sal vorm aanneem. Kry ’n behoorlike onafhanklike en bestendige raad, en begin die legitieme inligtings- en vermaak­behoeftes van die publiek dien, eerder as dié of dáái ANC-faksie.
Meer oor: Finansies | Sauk | Hoofartikel | Wanbestuur